Ģeoloģiskais dabas piemineklis  **Cīruļu iezis un Blusu ala**

MK 175. noteikumu piel. Nr. 140

**Detalizēts apraksts**

**Adrese**

Siguldas novadā, Siguldas pagastā un Krimuldas novadā, Krimuldas pagastā, Gaujas nacionālajā parkā, arī Natura 2000 teritorijā.

Ģeogrāfiskās koordinātes E24° 52,041' un N57° 11,135', jeb x552427, y338378 LKS92 sistēmā.

**Ģeogrāfiskais novietojums**

Gaujavas zemienē, Gaujas senlejas nogāzē un upes palienē.

**Ģeoloģiskie veidojumi**

Gaujas senlejas pamatkrasta nogāze un senlejas atzari (“sāngravas”), kur atsedzas vidusdevona Živetas stāva Gaujas svītas smilšakmens atsegumi, pazemes erozijas veidotā Blusu ala ar eju kopgarumu 55 m, kā arī nišas, avoti, avoksnāji un kritenes. Senlejas nogāzes pakājē atrodas Gaujas paliene ar vecupēm.

Sāngravā lejpus Cīruļu ieža, ko dēvē par Iežu grāvi ir vairāki smilšakmens atsegumi. Vienā no tiem, augšdaļā, 1,7 m virs nobirām un 1,0 m no atseguma augšas ir ar zivju fosīlajām atliekām bagāts slānis.

Ala ir pazemes erozijas veidojums. Apakšējā alas daļā smilšakmenī novērojami ar māla/aleirolīta ieslēgumi, rituļi, parasti 1 cm reti līdz 10 cm caurmērā, kā arī atsevišķi ap 1 cm lieli dzeltena kvarca graudi. Zivju atliekas ir sīkas un sastopamas reti. Priekštelpā, pa kreisi no ieejas, veidojas citas ieejas, 3 vietās iespīd gaisma. Alas kupolveidīgajā paplašinājumā smilšakmenī ap 2 m augstumā ir aleirolīta starpslānis, pamatnē smalki slīpslāņots. Alā pa subvertikālām, mazāk pa horizontālām plaisām un mīkstiem iežu slānīšiem iestiepjas koku saknes. Ala gandrīz pilnībā ir sausa, tikai vienviet – plaisā tek avots. Vairākās vietās nesenā pagātnē ir notikuši nelieli nobrukumi. Bīstamākie – alas lielajā zālē, mazāki – ieejas tuvumā.

Blusu alas visu eju kopgarums apmēram 55 metri. Alas ieeja: 1,6 m augsta un 2 m plata.

Lielākais Cīruļu ieža atsegums: 8 m augsts un 28 m garš. Atsegumu kompleksā ir vēl daži citi 10 – 15 metrus gari smilšakmens atsegumi, kuru augstums nepārsniedz 5 metrus.

Lielākā no Cīruļu ieža nišām: 3,3 m gara, 3,75 m plata un līdz 3,8 m augsta.

Sāngravas, Iežu grāvja atsegums - 40 m garš un līdz 9 m augsts.

**Izmēri**

Dabas pieminekļa platība 28,53 ha.

**Debits**

Nogāzes augšdaļā esošā avota ūdensdeve ir aptuveni 0,5 l/sek.

**Unikālās vērtības**

Prāvi smilšakmens atsegumi un ala, kas ir garākā Siguldas novadā.

**Ainaviskuma raksturojums**

Izteiksmīga Gaujas senlejas ainava, skaisti atsegumi ar nišām un alu, plašs skats uz atsegumiem gravā, mežonīgi, mazietekmēti nogāžu meži.

**Stratigrāfija**

Raksturīgi un prāvi vidusdevona Živetas stāva Gaujas svītas smilšakmens atsegumi. Iespējami zivju atlieku pētījumi, to daudz ir augstākajā atseguma daļā sāngravā.

**Uzbūve**

Slīpslāņots un horizontāli slāņots smilšakmens, ar plaisām, nišām un alu.

**Viela**

Raksturīgs vidusdevona Gaujas svītas sarkanīgais smilšakmens. Blīvi, retāk, vidēji, cementēts, gan alā, gan klintīs alā smilšakmenī novērojamas dzelzs savienojumu migrācijas joslas. Arī aleirolīta un māla rituļi un starpslāņi.

**Procesi**

Šobrīd teritorijā aktīvākie procesi norisinās gravās - noslīdeņu veidošanās un nelielos apjomos gravu erozija. Blusu alā novērojams, ka ieejas apkaime tiek mehāniski nobradāta, alas sānu ejas izdilst aizvien plašākas un apaļākas. Vairākās vietās nesenā pagātnē ir notikuši nelieli nobrukumi. Bīstamākie – alas lielajā zālē, mazāki – ieejas tuvumā. Alas posms ar augstajiem kupolveida griestiem ir nedrošākais.

**Citas vērtības**

Atsevišķi senāki iegravējumi smilšakmens atsegumu virsmās ārpus alas.

Sāngravas, Iežu grāvja, atsegumā atrodami veci ieraksti no 1874, 1898, 1899, 1904, 1915, 1922, 1927, 1931, 1947 un citiem gadiem.

Potenciāli nozīmīgs dabas tūrisma objekts.

**Stāvoklis**

Stāvoklis vērtējams kā labs.

**Bojājumi**

Pie alas ieejas nelielos apjomos novērojama nogāzes nobradāšana, tomēr tas nav kritiski dabas pieminekļa vērtībām. Citu cilvēka radītu bojājumu nav. Lielākajā daļā teritorijas nav novērojamas nekādas būtiskas cilvēku darbības pēdas. Alā periodiski notiek nobrukumi, bet kā dabiski procesi tie nevar tikt uzskatīti par bojājumiem.

**Apdraudējumi**

Nav.

**Dabas aizsardzība**

Teritorijā atrodas vairāki Eiropas nozīmes biotopi - smilšakmens atsegumi (8220), netraucētas alas (8310), avoti un avoksnāji (7160), kā arī nogāžu meži (9180). Blusu alā ziemo sikspārņi. 1993. gadā alā atrasta sēne pūkainā geneja (*Genea hispidula*).

**Apsaimniekošana**

Šobrīd dabas piemineklis netiek apsaimniekots.

**Piezīmes**

Cilvēku mazapmeklēta teritorija. Nav norāžu, parasti labi redzamā taka uz alu jūlijā ir garā zālē ieaugusi un nestaigāta. Redzams, ka klintis aiz alas un sāngravā ir vēl mazāk apmeklētas.

Blusu ala pazīstama kopš 1991.gada rudens, savukārt klintis pie alas – Cīruļu iezis pirmoreiz aprakstītas grāmatā “Gaujas senieleja” (O.Āboltiņš, G.Eniņš, 1979. g., 101.lpp.).

**Novērtējumi**

Unikālās vērtības - 3

Ainaviskums - 4

Zinātniskais novērtējums:

Stratigrāfija - 3

Uzbūve - 3

Viela - 3

Procesi - 2

Citas vērtības - 4

Novērtējumu summa – 22

**Robežu izmaiņu pamatojums**

Teritorijas robežas vilktas pieskaņojot tās kadastru robežām, kā arī iekļaujot atsegumus strauta ielejā teritorijas rietumu galā un avotu ar kriteni teritorijas austrumu galā. Teritorija sašaurināta senlejas nogāzes augšmalā, kur netika konstatēti nozīmīgi ģeoloģiski veidojumi. Kopējā teritorijas platība nedaudz samazinājās.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas, sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā maz ietekmēta dabas teritorija.

Nepieciešama pieminekli saudzējošas infrastruktūras izveide. Nepieciešams pie Gaujmalas ceļa izveidot auto stāvlaukumu un novietot stendu ar informāciju par teritorijas ģeoloģiskajām un dzīvās dabas vērtībām, kā arī norādes, pieeju laipas un kāpnes atsegumiem un alai.